Sydøstjyllands Politi efterlyser den 22-årige Hassan Nasser for et drabsforsøg begået 9. december ved Skærup Rasteplads Vest ved det sydlige spor på motorvejen mellem Vejle og Kolding.

Det oplyser politiet i en pressemeddelelse.

Ved drabsforsøget blev en 23-årig mand overfaldet af fire til fem gerningsmænd og tildelt flere knivstik samt slag og spark. Han blev blandt andet stukket i lysken. Politiet har tidligere oplyst, at vidner så tre til fem mænd jagte ham rundt på rastepladsen.

Hassan Nasser beskrives af politiet som farlig. Man skal derfor ikke selv forsøge at tilbageholde ham. I stedet skal man kontakte politiet på 114, hvis man har oplysninger, som kan hjælpe.

Den 22-årige beskrives som 181 centimeter høj, spinkel af bygning, med sort hår og brune øjne. Politiet mener, at han befinder sig i Aarhus eller tæt på.

To mænd er allerede varetægtsfængslet for overfaldet. Det drejer sig om en 19-årig og en 20-årig mand.